ג'יין בארנל

ג'יין בארנל (באנגלית: Jane Barnell; 3 בינואר 1871, וילמינגטון, צפון קרוליינה - 1945, ניו יורק) היא אישה מזוקנת אמריקאית שהופיעה בשם הבמה הגברת אולגה (ליידי אולגה).

חייה 
לפי מקורות שונים, ובהם המאמר "ליידי אולגה" בספרו של ג'וזף מיטשל Up In The Old Hotel - אמה של בארנל מכרה אותה לקרקס משפחת אוריינט הגדול (Great Orient Family Circus), שמוזג לאחר מכן תחת קרקס גדול יותר. במסע ההופעות של הקרקס הגיעה לגרמניה, ובברלין היא חלתה, ועקב כך ננטשה שם והושארה בבית יתומים. לאחר מכן מצא אותה בבית היתומים אביה.

בבגרותה, כאשר עבדה בחווה של סבתה, פגשה איש שרירים שעבד בקרקס אשר הזמין אותה להצטרף לקרקס של ג'ון רובינסון (John Robinson's Circus). היא הופיעה תחת מספר שמות במה, עד שבחרה לבסוף בשם הבמה "ליידי אולגה רודריק" (Lady Olga Roderick). באותה תקופה היה הזקן שלה באורך 33 ס"מ.

במשך תקופה מסוימת ערכה ליידי אולגה סיבובי הופעות עם מספר קרקסים, ובהם קרקס האחים רינגלינג, ולאחר מכן הצטרפה למופע המוזרויות של "מוזיאון האברט" (Hubert's Museum) בטיימס סקוור, ניו יורק. היא הופיעה בכמה סרטי קולנוע, ובהם בולט הסרט "פריקס" (1932) בבימויו של טוד בראונינג. לפי הסרט התיעודי במארז ה-DVD של הסרט (Freaks: The Sideshow Cinema, 2004), היא לא הייתה שבעת רצון מהדרך שבה הוצג עולם מופעי השוליים בסרט.

בארנל נישאה ארבע פעמים. נישואיה האחרונים היו לתומאס או'בויל (Thomas O'Boyle), מי שנחשב למנהלה, וששימש במהלך הקריירה ליצן בקרקס וכרוז במופע השוליים של מוזיאון האברט.

קישורים חיצוניים

אמני מופעי שוליים
נכים אמריקאים
שחקניות קולנוע וטלוויזיה אמריקאיות
שחקני קולנוע וטלוויזיה אמריקאים
נשים מזוקנות
אמריקאיות שנולדו ב-1871
אמריקאים שנולדו ב-1871
אמריקאיות שנפטרו ב-1951
אמריקאים שנפטרו ב-1951